55/2019

Útdráttur

X var sakfelldur fyrir nauðgun, líkamsárás samkvæmt 1. mgr. 217. gr. almennra hegningarlaga nr. 19/1940, og þrjú þjófnaðarbrot. Við ákvörðun refsingar var meðal annars litið til 1., 2. og 3. töluliðar 1. mgr. og 3. mgr. 70. gr. almennra hegningarlaga. Að virtum löngum sakaferli X og með hliðsjón af 77. og 78. gr. almennra hegningarlaga var refsing X ákveðin fangelsi í fjögur ár. Þá var honum gert að greiða brotaþolum miskabætur.

Dómur Landsréttar

Mál þetta dæma landsréttardómararnir D-kk-nf Þ-kk-nf B-kk-nf og J-kk-nf S-kk-nf og S-kvk-nf I-kvk-nf, settur landsréttardómari.

Málsmeðferð og dómkröfur aðila

1 Ríkissaksóknari skaut málinu til Landsréttar 9. janúar 2019 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjavíkur 30. nóvember 2018 í málinu nr. S[…]/2017.

2 Ákæruvaldið krefst þess að refsing ákærða verði þyngd.

3 Ákærði krefst aðallega sýknu af sakargiftum þar sem hann neitar sök, en til vara, og vegna annarra sakargifta þar sem ákærði hefur játað sök, vægustu refsingar sem lög leyfa. Þá krefst hann þess að bótakröfum verði vísað frá dómi eða hafnað en til vara að bætur verði lækkaðar. Verði ákærða dæmd fangelsisrefsing krefst hann þess að hún verði skilorðsbundin og að gæsluvarðhald ákærða komi til frádráttar dæmdri refsingu þar með talin dvöl ákærða í fangelsi á Spáni vegna málsins áður en hann var framseldur til Íslands. 4 Brotaþoli, A, krefst þess að ákærða verði gert að greiða henni miskabætur að fjárhæð 2.500.000 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 15. desember 2015 til 19. júní 2016, en dráttarvöxtum samkvæmt 1. mgr. 6. gr. sömu laga frá þeim degi til greiðsludags.

5 Brotaþoli, B, krefst þess aðallega að ákærða verði gert að greiða henni miskabætur að fjárhæð 1.500.000 krónur með vöxtum samkvæmt 1. mgr. 8. gr. laga nr. 38/2001 frá 8. júní 2015 til þess dags er mánuður var liðinn frá birtingu kröfunnar, en dráttarvöxtum samkvæmt 1. mgr. 6. gr. sömu laga frá þeim degi til greiðsludags. Til vara krefst hún staðfestingar hins áfrýjaða dóms um einkaréttarkröfu sína.

6 Við aðalmeðferð málsins fyrir Landsrétti var spiluð að hluta upptaka af framburði ákærða fyrir héraðsdómi. Þá voru spilaðar upptökur af framburðum brotaþolanna A og B fyrir héraðsdómi.

7 Með ákvörðun Landsréttar 24. janúar 2019 var hafnað ósk brotaþola, B, þess efnis að henni yrði skipaður réttargæslumaður þar sem skilyrði til þess samkvæmt 2. mgr. 41. gr. laga nr. 88/2008 um meðferð sakamála, sbr. 5. mgr. 201. gr. sömu laga, væru ekki fyrir hendi. Lögmaður brotaþola krafðist þess við aðalmeðferð málsins fyrir Landsrétti að hann yrði skipaður réttargæslumaður hennar þar sem hann teldi að uppfyllt væru skilyrði framangreindra lagaákvæða. Þar sem Landsréttur hefur þegar hafnað því að skilyrði séu fyrir hendi til að skipa brotaþola réttargæslumann kemur framangreind krafa ekki til frekari skoðunar.

Niðurstaða

8 Ákærði hefur játað sök um þjófnað á veski og armbandsúri samkvæmt ákæru sem gefin var út 26. júní 2018. Ákærði hefur lýst því yfir að hann fallist á úrlausn hins áfrýjaða dóms um sakfellingu fyrir þessi brot en krefst vægustu refsingar.

9 Ákærði hefur neitað sök vegna ákæru 11. apríl 2017 um kynferðisbrot og þjófnað og ákæru 2. maí 2017 um líkamsárás. Krefst ákærði sýknu af þessum brotum en til vara vægustu refsingar. Með vísan til forsendna hins áfrýjaða dóms verður staðfest niðurstaða hans um sakfellingu ákærða fyrir þessi brot og heimfærslu þeirra til refsiákvæða.

10 Brot ákærða samkvæmt ákæru 2. maí 2017 beindist gegn þáverandi unnustu hans. Verður því litið til 3. mgr. 70. gr. almennra hegningarlaga við ákvörðun refsingar, sbr. 1. gr. laga nr. 27/2006. Einnig verða höfð til hliðsjónar við ákvörðun refsingar ákvæði 1., 2. og 3. töluliðar 1. mgr. 70. gr. almennra hegningarlaga. Þá ber að ákveða refsingu ákærða samkvæmt 77. og 78. gr. sömu laga og er hún ákveðin sem hegningarauki. Að þessu gættu verður staðfest niðurstaða hins áfrýjaða dóms um ákvörðun refsingar ákærða. Gæsluvarðhaldsvist ákærða frá 8. til 12. júní 2015 og fangelsisvist er hann sætti á Spáni vegna framsals til Íslands frá 28. október 2017 til 18. maí 2018 er hann var afhentur yfirvöldum hér á landi koma til frádráttar refsingu hans. 11 Niðurstaða hins áfrýjaða dóms um miskabætur til handa brotaþola, A, er staðfest.

12 Staðfest er sú niðurstaða hins áfrýjaða dóms að brotaþoli, B, eigi rétt á miskabótum vegna háttsemi ákærða á grundvelli 26. gr. skaðabótalaga nr. 50/1993. Með hliðsjón af alvarleika brotsins, en um var að ræða endurteknar atlögur og ofbeldi af hálfu ákærða gegn brotaþola sem þá var unnusta hans, þykja miskabætur hæfilega ákveðnar 1.000.000 króna og skulu þær bera vexti eins og í dómsorði greinir. Þá verður ákærði dæmdur til að greiða henni málskostnað fyrir Landsrétti eins og í dómsorði greinir.

13 Ákvæði hins áfrýjaða dóms um sakarkostnað verða staðfest.

14 Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns og þóknun skipaðs réttargæslumanns brotaþola, A, sem ákveðin eru að meðtöldum virðisaukaskatti, eins og í dómsorði greinir.

Dómsorð:

Ákærði, X, sæti fangelsi í fjögur ár. Til frádráttar refsivistinni kemur gæsluvarðhaldsvist er ákærði sætti frá 8. til 12. júní 2015 og fangelsisvist er hann sætti á Spáni vegna framsals til Íslands frá 28. október 2017 til 18. maí 2018, í báðum tilvikum með fullri dagatölu.

Ákvæði hins áfrýjaða dóms um greiðslu miskabóta til brotaþola, A, og um sakarkostnað skal vera óraskað.

Ákærði, X, greiði brotaþola, B, 1.000.000 króna í miskabætur með vöxtum samkvæmt 1. mgr. 8. gr. laga nr. 38/2001 frá 8. júní 2015 til 22. júní 2018 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 350.000 krónur í málskostnað fyrir Landsrétti.

Staðfest eru ákvæði hins áfrýjaða dóms um sakarkostnað.

Ákærði greiði allan áfrýjunarkostnað málsins, 1.158.596 krónur, þar með talin málsvarnarlaun skipaðs verjanda síns, S-kk-ef H-kk-ef lögmanns, 700.000 krónur, og þóknun skipaðs réttargæslumanns brotaþola, A, E-kk-ef G-kk-ef S-kk-ef lögmanns, 350.000 krónur.